यूपी: योगी सरकार की बड़ी कार्रवाई, लखनऊ में पुलिस इंस्पेक्टर के घर पर चला बुलडोजर
प्रशासन की इस कार्रवाई पर एडीजी कानून एवं व्यवस्था प्रशांत कुमार का बयान भी सामने आया है। उन्होंने कहा कि ऐसी कार्रवाई कानूनी तरीके से की जाती हैं और कानूनी नोटिस देने के बाद ही अवैध निर्माण को तोड़ा जाता है। हम अतिक्रमण में शामिल किसी के भी खिलाफ सख्त कार्रवाई करेंगे।
लखनऊ: यूपी में योगी सरकार की बुलडोजर वाली कार्रवाई जारी है। ताजा मामला लखनऊ से सामने आया है, जहां एक व्यवसायी की हत्या के आरोपी पुलिस इंस्पेक्टर जगत नारायण सिंह के घर को प्रशासन ने बुलडोजर के जरिए तोड़ा है। ये पुलिस इंस्पेक्टर पिछले साल गोरखपुर के एक होटल में पुलिस की छापेमारी के दौरान कानपुर के व्यवसायी मनीष गुप्ता की मौत में कथित रूप से शामिल था।प्रशासन की इस कार्रवाई पर एडीजी कानून एवं व्यवस्था प्रशांत कुमार का बयान भी सामने आया है। उन्होंने कहा कि ऐसी कार्रवाई कानूनी तरीके से की जाती हैं और कानूनी नोटिस देने के बाद ही अवैध निर्माण को तोड़ा जाता है। हम अतिक्रमण में शामिल किसी के भी खिलाफ सख्त कार्रवाई करेंगे। बता दें कि कानपुर के व्यवसायी मनीष गुप्ता की बीते साल गोरखपुर में पीट-पीटकर हत्या कर दी गई थी। चार्जशीट में जो आरोप लगाए गए हैं, उसके मुताबिक, 27 सितंबर को इंस्पेक्टर जगत नारायण सिंह, उप निरीक्षक अक्षय मिश्रा, विजय यादव और तीन अन्य पुलिसकर्मी कथित रूप से होटल के कमरे में गए। इस कमरे में कानपुर के व्यवसायी मनीष गुप्ता अपने दोस्तों के साथ मौजूद थे। इस दौरान पुलिस और मनीष गुप्ता के बीच बहस हुई, जिसके बाद पुलिस ने उनकी पिटाई की। पुलिस की पिटाई से मनीष घायल हो गए और उन्हें पुलिस ने अधमरी हालत में अपनी गाड़ी में रखा और फिर उसे मानसी हॉस्पिटल ले गए। इसके बाद मनीष को बीआरडी हॉस्पिटल ले जाया गया, लेकिन डॉक्टरों ने उसे मृत घोषित कर दिया।